謝束丈見贈
作者：王令
朝代：宋

paragraphs: 賤生不自辰，親没身孤零。
家無一稜田，不得農以耕。
巧智不迨人，工賈難自名。
妄來覷文字，朱墨紛縱横。
合窮心狂髙，不肯束世程。
掲欲望孔孟，今昔相招迎。
去古遠莫到，復今難回行。
窮步匍匐歸，失虎犬不成。
顛倒塵土中，甚若魚噞羮。
祖死不反骨，姊寡歸携甥。
蒼黄無爲謀，嘆慨私失聲。
叩頭屋厦借，解衣鍋蓋賡。
甔石固莫致，升掬猶時營。
學左世共笑，身賤人交輕。
父戒子勿効，妻引夫無朋。
妄承西來招，喜色轉以騂。
非惟迹脱死，始有心期生。
兒童相回環，朋友推弟兄。
有問多無對，新聞多慚驚。
自羞陋淺人，偷竊幸未黥。
風窗敞清虚，飽腹摩膨脝。
睡足起有書，案几交堆盈。
自喜主人仁，不我賢而惸。
新詩重來貺，褒揚借光榮。
何以示相謝，心銘踰血盟。